PMIndiaData/PMIndiaSum huggingface dataset:
(କ) ଓଡିଶାରେ ଅନୁସୂଚୀତ ଜାତି ତାଲିକାରେ ପରିବର୍ତ୍ତନ ପାଇଁ ସାମ୍ବିଧାନିକ (ଅନୁସୂଚୀତ ଜାତି) ଆଦେଶ 1950ରେ ସଂଶୋଧନ

(ଖ) କେନ୍ଦ୍ରଶାସିତ ଅଂଚଳ ପଣ୍ଡିଚେରୀର ନାମକୁ ପୁଡୁଚେରୀରେ ବଦଳାଇବା ପାଇଁ ସାମ୍ବିଧାନିକ (ପଣ୍ଡିଚେରୀ) ଅନୁସୂଚୀତ ଜାତି ଆଦେଶ, 1964ର ସଂଶୋଧନ ପାଇଁ କ୍ୟାବିନେଟର ଅନୁମୋଦନ (କ) ଓଡିଶାରେ ଅନୁସୂଚୀତ ଜାତି ତାଲିକାରେ ପରିବର୍ତ୍ତନ ପାଇଁ ସାମ୍ବିଧାନିକ (ଅନୁସୂଚୀତ ଜାତି) ଆଦେଶ 1950ରେ ସଂଶୋଧନ ଏବଂ (ଖ) କେନ୍ଦ୍ରଶାସିତ ଅଂଚଳ ପଣ୍ଡିଚେରୀର ନାମକୁ ପୁଡୁଚେରୀରେ ବଦଳାଇବା ପାଇଁ ସାମ୍ବିଧାନିକ (ପଣ୍ଡିଚେରୀ) ଅନୁସୂଚୀତ ଜାତି ଆଦେଶ, 1964ର ସଂଶୋଧନ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ ଦେଇଛନ୍ତି । ଉପରୋକ୍ତ ପରିବର୍ତ୍ତନ ଆଣିବା ଲାଗି ସାମ୍ବିଧାନିକ (ଅନୁସୂଚୀତ ଜାତି) ଆଦେଶ (ସଂଶୋଧନ) ବିଲ, 2017 ସଂସଦରେ ଆଗତ କରାଯିବ । ଏହି ଅନୁମୋଦନର ଅଂଶବିଶେଷ ସ୍ୱରୂପ ସୁଆଲଗିରି, ସ୍ୱାଲଗିରି ଜାତିକୁ ଓଡିଶାର ଅନୁସୂଚୀତ ଜାତି ତାଲିକାର କ୍ରମିକ ସଂଖ୍ୟା 79ରେ ସବାଖିଆ ଜାତି ନାମରେ ସାମିଲ କରିବା ପାଇଁ ଦିଆଯାଇଥିବା ପ୍ରସ୍ତାବ ଯୋଗ୍ୟ ବିବେଚିତ ହୋଇଛି । ପୁନଶ୍ଚ 01.10.2016ରେ ପଣ୍ଡିଚେରୀ (ନାମ ପରିବର୍ତ୍ତନ) ନିୟମ, 2016 ଅନୁସାରେ କେନ୍ଦ୍ରଶାସିତ ଅଂଚଳ ପଣ୍ଡିଚେରୀର ନାମ ପରିବର୍ତ୍ତନ କରାଯାଇ ପୁଡୁଚେରୀ ରଖାଯାଇଛି । ଏଥିପାଇଁ ସାମ୍ବିଧାନିକ (ପଣ୍ଡିଚେରୀ) ଅନୁସୂଚୀତ ଜାତି ଆଦେଶ, 1964ରେ ଏକ ସଂଶୋଧନ ଆବଶ୍ୟକ । ଅନୁସୂଚୀତ ଜାତି ଏବଂ ଜନଜାତି ତାଲିକାରେ ପରିବର୍ତ୍ତନ ଆଣିବା ପାଇଁ ପ୍ରସ୍ତାବ ଗ୍ରହଣ କରିବା ଲାଗି ଆବଶ୍ୟକ ବ୍ୟବସ୍ଥାକୁ ସରକାର ଜୁନ 1999ରେ ଅନୁମୋଦନ କରିଥିଲେ ଏବଂ ଜୁନ 2002ରେ ଏହାର ସଂଶୋଧନ କରାଯାଇଥିଲା । ଅନୁମୋଦିତ ବ୍ୟବସ୍ଥା ଅନୁଯାୟୀ ଏ ସମ୍ବନ୍ଧରେ ରେଜିଷ୍ଟାର ଜେନେରାଲ ଅଫ ଇଣ୍ଡିଆ (ଆରଜିଆଇ) ଏବଂ ଜାତୀୟ ଅନୁସୂଚୀତ ଜାତି ଆୟୋଗ (ଏନସିଏସସି) ଦ୍ୱାରା ଅନୁମୋଦିତ ହୋଇଥିବା ରାଜ୍ୟ ସରକାର କିମ୍ବା କେନ୍ଦ୍ରଶାସିତ ଅଂଚଳର ପ୍ରସ୍ତାବକୁ କେବଳ ଆବଶ୍ୟକୀୟ ସାମ୍ବିଧାନିକ ଆଦେଶ ସଂଶୋଧନ ପାଇଁ ଗ୍ରହଣ କରାଯିବ । ଭାରତୀୟ ସମ୍ବିଧାନର ଧାରା 341ର ବ୍ୟବସ୍ଥା ଅନୁଯାୟୀ ସୂଚିତ ଅନୁସୂଚୀତ ଜାତିମାନଙ୍କୁ କେତେକ ନିର୍ଦ୍ଦିଷ୍ଟ ସୁବିଧା ଏବଂ ରିହାତି ପ୍ରଦାନ କରାଯାଇଥାଏ । ସଂପୃକ୍ତ ରାଜ୍ୟ ସରକାରଙ୍କ ସହ ପରାମର୍ଶ ପରେ ରାଷ୍ଟ୍ରପତିଙ୍କ ଦ୍ୱାରା ପ୍ରକାଶିତ ବିଜ୍ଞପ୍ତି ଆଦେଶ ପରେ କୌଣସି ରାଜ୍ୟ କିମ୍ବା କେନ୍ଦ୍ରଶାସିତ ଅଂଚଳର ଅନୁସୂଚୀତ ଜାତିମାନଙ୍କର ପ୍ରାଥମିକ ତାଲିକା ପ୍ରକାଶ ପାଇଥାଏ । ଅନୁଛେଦ 341ର ଧାରା (2)ରେ ଉଲ୍ଲେଖିତ ସଂସଦୀୟ ଆଇନ ଅନୁଯାୟୀ ଅନୁସୂଚୀତ ଜାତି ତାଲିକାରେ ପରବର୍ତୀ ସମୟରେ କୌଣସି ଯୋଗ କିମ୍ବା ବିଯୋଗ କରାଯିବ । ବିଭିନ୍ନ ରାଜ୍ୟ ଏବଂ କେନ୍ଦ୍ରଶାସିତ ଅଂଚଳରେ ଅନୁସୂଚୀତ ଜାତିମାନଙ୍କୁ ନିର୍ଦ୍ଧିଷ୍ଟ କରିବା ପାଇଁ 1950ରୁ 1978 ମଧ୍ୟରେ 6ଟି ରାଷ୍ଟ୍ରପତି ଆଦେଶ ଦିଆଯାଇଛି । ସମ୍ବିଧାନର ଅନୁଚ୍ଛେଦ 341(2) ରେ ବ୍ୟବସ୍ଥା ଥିବା ସଂସଦୀୟ ଆଇନ ଅନୁଯାୟୀ 1956 ରୁ 2016 ମଧ୍ୟରେ ଏହି ଆଦେଶରେ ସଂଶୋଧନ ଅଣାଯାଇଛି । ଏହି ବିଲ ଆଇନରେ ପରିଣତ ହେବା ପରେ ଅନୁସୂଚୀତ ଜାତି ତାଲିକାରେ ଯୁକ୍ତ ହୋଇଥିବା ସମ୍ପ୍ରଦାୟ ଅନୁସୂଚୀତ ଜାତି ଙ୍କ ପାଇଁ ଉପଲବ୍ଧ ବିଭିନ୍ନ ପ୍ରଚଳିତ ଯୋଜନାର ଲାଭ ଉଠାଇ ପାରିବେ । ଏହିପରି କେତେକ ମୁଖ୍ୟ ଯୋଜନାଗୁଡ଼ିକ ହେଲା- ମ୍ୟାଟ୍ରିକ ପରର ବୃତ୍ତି, ଜାତୀୟ ବୈଦେଶିକ ବୃତ୍ତି, ରାଜୀବ ଗାନ୍ଧୀ ଜାତୀୟ ଫେଲୋସିପ, ଉଚ୍ଚସ୍ତରୀୟ ଶିକ୍ଷା, ଜାତୀୟ ଅନୁସୂଚୀତ ଜାତି ଆର୍ଥିକ ଏବଂ ବିକାଶ କର୍ପୋରେସନ ପ୍ରଦାନ କରୁଥିବା ରିହାତି ହାରରେ ଋଣ, ହରିଜନ ବାଳକ ଏବଂ ବାଳିକାଙ୍କ ପାଇଁ ଛାତ୍ରାବାସ ସୁବିଧା ଇତ୍ୟାଦି । ଉପରୋକ୍ତ ସୁବିଧା ସହିତ ସେମାନେ ଚାକିରି କ୍ଷେତ୍ରରେ ଏବଂ ଶିକ୍ଷାନୁଷ୍ଠାନରେ ନାମଲେଖା ପାଇଁ ସଂରକ୍ଷଣର ସୁବିଧା ମଧ୍ୟ ପାଇବେ ।
ସୀମା ଶୁଳ୍କ କ୍ଷେତ୍ରରେ ପାରସ୍ପରିକ ସହଯୋଗ ସଂକ୍ରାନ୍ତ ଭାରତ-ସ୍ପେନ ରାଜିନାମାକୁ କ୍ୟାବିନେଟ ମଞ୍ଜୁରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଏଠାରେ ଅନୁଷ୍ଠିତ କ୍ୟାବିନେଟ ବୈଠକରେ ଭାରତ -ସ୍ପେନ ସୀମା ଶୁଳ୍କ ସହଯୋଗ ରାଜିନାମାକୁ ମଞ୍ଜୁରୀ ପ୍ରଦାନ କରାଯାଇଛି । ଦୁଇଦେଶ ମଧ୍ୟରେ ଏ ନେଇ ସ୍ୱାକ୍ଷରିତ ହେବାକୁ ଥିବା ରାଜିନାମାରେ ଉଭୟ ଦେଶ ସୀମାଶୁଳ୍କ କ୍ଷେତ୍ରରେ ଥିବା ବିଭିନ୍ନ ବିଷୟରେ ପରସ୍ପରକୁ ସାହାଯ୍ୟ ସହଯୋଗ କରିବେ । ଚୁକ୍ତିନାମାର ଲାଭ : ଏହି ଚୁକ୍ତିନାମା ଫଳରେ ସୀମା ଶୁଳ୍କ ସଂକାନ୍ତ ଅପରାଧ ଓ ଠକେଇ ମାମଲାରେ ବିଶ୍ୱସ୍ତ ପ୍ରାମାଣିକ ତଥ୍ୟାବଳୀ ଓ ଗୁଇନ୍ଦା ସୂଚନା ଶସ୍ତାରେ ଦୁଇ ଦେଶ ପାଇଁ ଉପଲବ୍ଧ ହେବ । ଏହାଫଳରେ ସୀମାଶୁଳ୍କ ଅପରାଧର ଦୂରୀକରଣ, ନିୟନ୍ତ୍ରଣ, ତଦନ୍ତ ପ୍ରକ୍ରିୟା ସହଜ ହେବା ସହିତ ଅପରାଧୀଙ୍କୁ ଅନାୟସାରେ ଧରି ହେବ। ଚୁକ୍ତି ଫଳରେ ଉଭୟ ଦେଶର ସୀମା ଶୁଳ୍ପ ସଂକ୍ରାନ୍ତ ତଥ୍ୟାବଳୀ ଓ ଏ ସଂକ୍ରାନ୍ତ ଅପରାଧ ସମ୍ପର୍କରେ ସୂଚନା ଆଦାନପ୍ରଦାନ ପାଇଁ ଉଭୟ ଦେଶ ମଧ୍ୟରେ ଆଇନଗତ ବ୍ୟବସ୍ଥା ସୃଷ୍ଟି ହେବ । ଏହା ଫଳରେ ଏ ସଂକ୍ରାନ୍ତ ଅପରାଧର ତଦନ୍ତ ସହଜ ହେବା ସହିତ ଦୁଇ ଦେଶ ମଧ୍ୟରେ ବାଣିଜ୍ୟ କାରବାର ବ୍ୟବସ୍ଥା ସୁନିଶ୍ଚିତ ହୋଇପାରିବ । ରାଜିନାମାର ନିମ୍ନଲିଖିତ ବ୍ୟବସ୍ଥାମାନ ରହିବ :- ୧) ଉଭୟ ଦେଶ ମଧ୍ୟରେ ସୀମାଶୁଳ୍କର ନିର୍ଭୁଲ ଆକଳନ କରାଯିବ । ସୀମା ଶୁଳ୍କର ମୂଲ୍ୟ ଟାରିଫର ଶ୍ରେଣୀ ବିଭାଗ ତଥା ଦୁଇ ଦେଶଙ୍କ ମଧ୍ୟରେ ବେପାର ବଣିଜ ହେଉଥିବା ସାମଗ୍ରୀର ଉତ୍ସ ନିର୍ଦ୍ଧରିତ ହେବ । ୨) ଉପସ୍ଥାପିତ ହେଉଥିବା କାଗଜପତ୍ର ପ୍ରମାଣନ ସଂକ୍ରାନ୍ତ ଘୋଷଣା ନାମାକୁ ଉଭୟପକ୍ଷ ତନଖି କରିବା ପରେ ସ୍ୱୀକୃତି ପ୍ରଦାନକ କରିବେ ଏହାର ସଂସ୍ଥା ବା ଉତ୍ସ ଏବଂ ଇନ୍‌ଭଏସ ଆଦି ଏଥିରେ ଅନ୍ତର୍ଭୁକ୍ତ । ୩) ନିମ୍ନଲିଖିତ ସୀମାଶୁଳ୍କ ଅପରାଧ ଓ ବେଆଇନ କାରବାର ସମ୍ପର୍କରେ ଉଭୟ ପକ୍ଷ ତଦାରଖ କରିବେ । ସେଗୁଡିକ ହେଲା – ଅସ୍ତ୍ରଶସ୍ତ୍ର ଓ ଗୁଳିଗୋଳା, ବିସ୍ଫୋରକ ସାମଗ୍ରୀ, କଳାକୃତି, ପ୍ରାଚୀନ କଳାକୃତି ଓ ସାମଗ୍ରୀ, ଐତିହାସିକ ସାଂସ୍କୃତିକ ଓ ପ୍ରତ୍ନତାତ୍ୱିକ ମୂଲ୍ୟ ଥିବା ସାମଗ୍ରୀ, ବିଷାକ୍ତ ପଦାର୍ଥ, ପରିବେଶ ଓ ଜନସାଧାରଣଙ୍କ ସ୍ୱାସ୍ଥ୍ୟ ପାଇଁ ବିପଜ୍ଜନକ/ କ୍ଷତିକାରକ ଦ୍ରବ୍ୟ, ଅଧିକ ସୀମାଶୁଳ୍କ ଲାଗୁଥିବା ସାମଗ୍ରୀ । ଏହା ବ୍ୟତୀତ ସୀମା ଶୁଳ୍କ ଫାଙ୍କିବା ବା ଠକେଇ ଭଳି ଅପରାଧ ନିମନ୍ତେ ପ୍ରୟୋଗ କରାଯାଉଥିବା ପ୍ରଣାଳୀ ବା କୌଶଳ ତଥା ଏ ସଂକ୍ରାନ୍ତ ନିୟମକୁ ଏଡାଇବାକୁ ଉଦ୍ଦିଷ୍ଟ ନୂତନ କୌଶଳକୁ ଠାବ କରି ତାହା ବିରୋଧରେ ଉଭୟ ଦେଶ କାର୍ଯ୍ୟାନୁଷ୍ଠାନ ଗ୍ରହଣ କରିବେ ।
କଳା ଜ୍ୱର ରୋଗ ହ୍ରାସ ପାଉଥିବାରୁ ପ୍ରଧାନମନ୍ତ୍ରୀଙ୍କ ସନ୍ତୋଷ ବ୍ୟକ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କଳାଜ୍ୱର ରୋଗ ମାମଲା ହ୍ରାସ ପାଉଥିବାରୁ ସନ୍ତୋଷ ବ୍ୟକ୍ତ କରିଛନ୍ତି । କଳା ଜର ରୋଗ ସମ୍ପର୍କରେ ସେ ମନ କି ବାତ କାର୍ଯ୍ୟକ୍ରମର କିଛି ଅଂଶ ମଧ୍ୟ ଶ୍ରୀ ମୋଦୀ ଶେୟାର କରିଛନ୍ତି । କେନ୍ଦ୍ର ସ୍ୱାସ୍ଥ୍ୟ ମନ୍ତ୍ରୀ ଡଃ ଡଃ ମନସୁଖ ମାଣ୍ଡଭୀୟଙ୍କ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ଉତ୍ସାହପ୍ରଦ ଧାରା…ଏହାକୁ ବଜାୟ ରଖିବା ଓ କଳାଜରକୁ ହଟାଇବା । ଗତ ମାସର #MannKiBaatରେ ଏ ସମ୍ପର୍କରେ ମୋର ବକ୍ତବ୍ୟକୁ ମଧ୍ୟ ଶେୟାର କରୁଛି ।”
ଏଚଏମଟି ଟ୍ରାକ୍ଟର ଡିଭିଜନକୁ ବନ୍ଦ କରିବା, କର୍ମଚାରୀଙ୍କୁ ଭିଆରଏସ ଓ ବକେୟା ଦରମା ପ୍ରଦାନ ଲାଗି ବଜେଟ ସହାୟତାକୁ କେବିନେଟ ମଞ୍ଜୁରି

ରାଷ୍ଟ୍ରାୟତ୍ତ ଏଚଏମଟି ସଂସ୍ଥାର ଟ୍ରାକ୍ଟର ଡିଭିଜନକୁ ବନ୍ଦ କରିଦିଆଯିବ । ଏଥିଲାଗି ସଂସ୍ଥାର କର୍ମଚାରୀମାନଙ୍କୁ ଆକର୍ଷଣୀୟ ଭିଆରଏସ ପେକେଜ ପ୍ରଦାନ କରାଯିବ । ଏହାଛଡା ଏଚଏମଟି ସଂସ୍ଥାର ଅନ୍ୟାନ୍ୟ କର୍ମଚାରୀମାନଙ୍କୁ ବକେୟା ଦରମା ଓ ପାରିଶ୍ରମିକ ପ୍ରଦାନ ଲାଗି ବଜେଟ ସହାୟତା ମିଳିବ । ଏହି ସଂକ୍ରାନ୍ତ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଅନୁମୋଦନ ଦିଆଯାଇଛି । ଏହି ପ୍ରସ୍ତାବ କାର୍ଯ୍ୟକାରୀ କରିବା ଲାଗି କେନ୍ଦ୍ର ସରକାର ୭୧୮.୭୨ କୋଟି ଟଙ୍କାର ଆର୍ଥିକ ବୋଝ ବହନ କରିବେ । ସେହିଭଳି ଏଚଏମଟି ସଂସ୍ଥାର ବେଙ୍ଗାଲୁର ଏବଂ କୋଚିଠାରେ ଥିବା ବଳକା ଜମିକୁ ଅନ୍ୟାନ୍ୟ ସରକାରୀ ସଂସ୍ଥାକୁ ଜନହିତକର କାର୍ଯ୍ୟ ଲାଗି ପ୍ରଦାନ କରିବାକୁ କେବିନେଟ ନିଷ୍ପତ୍ତି ନେଇଛନ୍ତି । ୨୦୦୭ ମସିହାର ନୋସନାଲ ବେତନ ହାର ଆଧାରରେ ଏଚଏମଟି ଟ୍ରାକ୍ଟର ଡିଭିଜନର କର୍ମଚାରୀମାନଙ୍କ ପାଇଁ ଭିଆରଏସ ପ୍ୟାକେଜ ସ୍ଥିର କରାଯିବ ।
ପାଟନାରେ ଗଣପରିବହନ ଏବଂ ଯୋଗାଯୋଗକୁ ପ୍ରୋତ୍ସାହନ

ଦୁଇ କରିଡର ବିଶିଷ୍ଟ ପାଟନା ମେଟ୍ରୋ ରେଳ ପ୍ରକଳ୍ପକୁ କ୍ୟାବିନେଟ ମଞ୍ଜୁରି ଦାନାପୁରରୁ ମିଠାପୁର କରିଡର ଏବଂ ପାଟନା ରେଳ ଷ୍ଟେସନରୁ ନୂଆ ଆଇଏସବିଟି ପର୍ଯ୍ୟନ୍ତ ମୋଟ 26.94 କିମି ହେବ ମେଟ୍ରୋ ଲାଇନ ଦାନାପୁରରୁ ମିଠାପୁର କରିଡର ପର୍ଯ୍ୟନ୍ତ 14.45 କିମି ମେଟ୍ରୋ ଲାଇନ ନିର୍ମାଣ ହେବ 13,365.77 କୋଟି ଟଙ୍କାର ପ୍ରକଳ୍ପ 5 ବର୍ଷରେ ସମ୍ପୂର୍ଣ୍ଣ ହେବ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ପାଟନା ମେଟ୍ରୋ ରେଳ ପ୍ରକଳ୍ପକୁ ମଞ୍ଜୁର କରିଛନ୍ତି । 13365.77 କୋଟି ଟଙ୍କା ଖର୍ଚ୍ଚ କରାଯାଇ (1) ଦାନାପୁର ରୁ ମିଠାପୁର (2) ପାଟନା ରେଳଷ୍ଟେସନରୁ ଆଇଏସବିଟି କରିଡର ପର୍ଯ୍ୟନ୍ତ ମେଟ୍ରା ରେଳ ଲାଇନ ନିର୍ମାଣ କରାଯିବ । ପ୍ରକଳ୍ପ ବିବରଣୀ : ଏହି ପ୍ରକଳ୍ପ 5 ବର୍ଷରେ ସମ୍ପୂର୍ଣ୍ଣ ହେବ । ଦାନାପୁର କ୍ୟାଣ୍ଟନମେଣ୍ଟରୁ ମିଠାପୁର କରିଡର ସହରର ମଧ୍ୟସ୍ଥଳୀ ଦେଇ ଗତି କରିବ ଏବଂ ଜନଗହଳିପୂର୍ଣ୍ଣ ସ୍ଥାନ ଯଥା – ରାଜାବଜାର, ସଚିବାଳୟ, ହାଇକୋର୍ଟ, ଆଇନ ବିଶ୍ୱବିଦ୍ୟାଳୟ ଏବଂ ରେଳ ଷ୍ଟେସନ ଦେଇ ଯିବ । ପାଟନା ଜଙ୍କସନରୁ ଆଇଏସବିଟି କରିଡର ଲାଇନ ଗାନ୍ଧୀ ମୈଦାନ, ପିଏମସିଏଚ, ପାଟନା ବିଶ୍ୱବିଦ୍ୟାଳୟ, ରାଜେନ୍ଦ୍ର ନଗର, ମହାତ୍ମା ଗାନ୍ଧୀ ସେତୁ, ଟ୍ରାନ୍ସପୋର୍ଟ ନଗର ଏବଂ ଆଇଏସବିଟିକୁ ଯୋଡ଼ିବ । ଏହି ମେଟ୍ରୋ ସ୍ଥାନୀୟ ବାସୀନ୍ଦା, ଯାତ୍ରୀ, ଶିଳ୍ପ ଶ୍ରମିକ, ଭ୍ରମଣକାରୀମାନଙ୍କୁ ପରିବେଶ ଅନୁକୂଳ ଏବଂ ନିରନ୍ତର ଗଣପରିବହନ ସୁବିଧା ଯୋଗାଇ ଦେବ । ପାଟନା ମେଟ୍ରୋ ପ୍ରକଳ୍ପର ପ୍ରମୁଖ ବୈଶିଷ୍ଟ୍ୟ ଦାନାପୁରରୁ ମିଠାପୁର କରିଡରର ଲମ୍ବ 16.94 କିମି ରଖାଯାଇଛି, ଏହାମଧ୍ୟରୁ ଅଧିକାଂଶ ଭାଗ ଭୂତଳ (11.20 କିମି) ଏବଂ କିଛି ଭାଗ (5.48 କିମି) ଭୂମି ଉପରେ ଯିବ । ଏଥିରେ 11ଟି ଷ୍ଟେସନ (ତିନୋଟି ଭୂପୃଷ୍ଠ ଏବଂ 8ଟି ଭୂତଳ) ରହିବ । ସେହିପରି ପାଟନା ଷ୍ଟେସନରୁ ନୂଆ ଆଇଏସବିଟି କରିଡର ଲାଇନର ଲମ୍ବ 14.45 କମି ହୋଇଥିବା ବେଳେ ଏହାର ଅଧିକାଂଶ ଭାଗ ଭୂମି ଉପରେ (9.9 କିମି) ଏବଂ କିଛି ଅଂଶ ଭୂତଳ (4.55 କିମି) ହେବ । ପାଟନା ମେଟ୍ରୋ ରେଳ ପ୍ରକଳ୍ପ ଦ୍ୱାରା ସମ୍ପୂର୍ଣ୍ଣ ପାଟନା ସହରର 26.23 ଲକ୍ଷ ଜନସାଧାରଣ ଲାଭାନ୍ୱିତ ହୋଇପାରିବେ । ମଞ୍ଜୁରିପ୍ରାପ୍ତ କରିଡରରେ ଫିଡର ବସ ନେଟୱାର୍କ, ମଧ୍ୟବର୍ତ୍ତୀ ଗଣପରିବହନ ଏବଂ ଅଣମୋଟର ପରିବହନ (ଏନଏମଟି) ସହିତ ରେଳ ଷ୍ଟେସନ ଏବଂ ଆଇଏସବିଟି ଷ୍ଟେସନର ବହୁମୁଖୀ ସମନ୍ୱୟ ରହିବ । ପରିବହନ ଆଧାରିତ ବିକାଶ ବ୍ୟବସ୍ଥା (ଟିଓଡି) ଏବଂ ବିକାଶ କ୍ଷମତାର ହସ୍ତାନ୍ତର (ଟିଡିକେ) ଜରିଆରେ ମୂଲ୍ୟ ସଂଗ୍ରହ ଅର୍ଥଯୋଗାଣ ସହିତ ଭଡ଼ା ଓ ବିଜ୍ଞାପନରୁ ଅଣଭଡ଼ା ରାଜସ୍ୱ ସଂଗ୍ରହ କରିବ । ମେଟ୍ରୋ ରେଳ କରିଡର ସହିତ ଅବାସିକ କ୍ଷେତ୍ରଗୁଡ଼ିକ ଏହି ପ୍ରକଳ୍ପ ଦ୍ୱାରା ବ୍ୟାପକ ଭାବେ ଉପକୃତ ହୋଇପାରିବେ କାରଣ ଏହି କ୍ଷେତ୍ରର ଲୋକମାନେ ସହରର କୌଣସି ସ୍ଥାନରେ ପହଁଚିବା ଲାଗି ନିୟମିତ ଭାବେ ସେମାନଙ୍କ ଅଂଚଳରୁ ଟ୍ରେନରେ ଯାତାୟାତ କରିଥାନ୍ତି ।
ଦ୍ୱୈତ ଟିକସ ସମସ୍ୟା ଏଡାଇବା ପାଇଁ ଭାରତ-ପର୍ତ୍ତୁଗାଲ ମଧ୍ୟରେ ପ୍ରୋଟୋକଲ ରାଜିନାମା ପ୍ରସ୍ତାବକୁ କେନ୍ଦ୍ର କ୍ୟାବିନେଟର ମଞ୍ଜୁରି

ଭାରତ ଏବଂ ପର୍ତ୍ତୁଗାଲ ମଧ୍ୟରେ ଦ୍ୱୈତ ଟିକସ ସମସ୍ୟା ଏଡାଇବା ପାଇଁ ବର୍ତ୍ତମାନର ଦ୍ୱିପାକ୍ଷିକ ସନନ୍ଦରେ କେତେକ ସଂଶୋଧନ ଅଣାଯିବ । ଏଥିଲାଗି ଏକ ପ୍ରୋଟୋକଲ ବୁଝାମଣା ହସ୍ତାକ୍ଷର କରିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଏହି ପ୍ରୋଟୋକଲ ଲାଗୁ ହେବାପରେ ଭାରତ ଓ ପର୍ତ୍ତୁଗାଲ ମଧ୍ୟରେ ଟିକସ ସଂକ୍ରାନ୍ତ ତଥ୍ୟ ଓ ସୂଚନା ଆଦାନ-ପ୍ରଦାନ କରିବା ସହଜ ହେବ ଯାହାଫଳରେ ଦୁଇ ଦେଶ ମଧ୍ୟରେ ଟିକସ ଫାଙ୍କିକୁ ରୋକା ଯାଇପାରିବ ।
ଗୁରେଜ୍ ଉପତ୍ୟକାରେ ଭାରତୀୟ ସେନା ଏବଂ ସୀମା ସୁରକ୍ଷା ବାହିନୀ ସହ ଦୀପାବଳି ପାଳିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାମ୍ମୁ-କାଶ୍ମୀରର ନିୟନ୍ତ୍ରଣ ରେଖା ନିକଟବର୍ତ୍ତୀ ଗୁରେଜ୍ ଉପତ୍ୟକାରେ ଭାରତୀୟ ସେନା ଏବଂ ସୀମା ସୁରକ୍ଷା ବାହିନୀ (ବିଏସ୍ଏଫ୍) ଯବାନଙ୍କ ସହ ଆଜି ଦୀପାବଳି ପାଳନ କରିଛନ୍ତି । ସେଠାରେ ସେ ପାଖାପାଖି ଦୁଇ ଘଣ୍ଟା ବିତାଇଥିଲେ । ଲଗାତାର ଚତୁର୍ଥ ଥର ପାଇଁ ପ୍ରଧାନମନ୍ତ୍ରୀ ଦେଶର ସୀମାରେ ଯବାନଙ୍କ ସହ ଦୀପାବଳି ପାଳନ କରିଛନ୍ତି । ପ୍ରଧାନମନ୍ତ୍ରୀ ଯବାନମାନଙ୍କୁ ନିଜେ ମିଠା ଖୁଆଇବା ସହ ଦୀପାବଳି ଅଭିନନ୍ଦନ ଜଣାଇଥିଲେ । ଏହି ଅବସରରେ ଯବାନମାନଙ୍କୁ ସମ୍ବୋଧନ କରି ପ୍ରଧାନମନ୍ତ୍ରୀ କହିଥିଲେ ଯେ ସମସ୍ତଙ୍କ ଭଳି ତାଙ୍କର ମଧ୍ୟ ପରିବାର ସହ ଦୀପାବଳି ପାଳିବାର ଇଚ୍ଛା ରହିଛି । ତେଣୁ ସେ ସେନା ବାହିନୀ ସହ ଦୀପାବଳି ପାଳନ କରିବା ଲାଗି ଆସିଛନ୍ତି, ଯେଉଁମାନଙ୍କୁ ସେ “ନିଜ ପରିବାର” ଭଳି ଭାବୁଥିବା ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ସେନା ବାହିନୀର ସୈନିକ ଏବଂ ଯବାନଙ୍କ ସହ ସମୟ ବିତାଇବା ସମୟରେ ସେ ନୂଆ ଉତ୍ସାହ ଅନୁଭବ କରିଥାନ୍ତି । କଠିନ ପରିସ୍ଥିତିରେ ସେମାନଙ୍କ ତପସ୍ୟା ଏବଂ ବଳିଦାନକୁ ସେ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ସେ ଶୁଣିବାକୁ ପାଇଛନ୍ତି ଯେ ଏଠାରେ ଏକତ୍ରିତ ହୋଇଥିବା ଯବାନମାନେ ନିୟମିତ ଭାବେ ଯୋଗାଭ୍ୟାସ କରିଥାନ୍ତି । ଏହା ନିଶ୍ଚିତ ଭାବେ ସେମାନଙ୍କ ସାମର୍ଥ୍ୟ ବୃଦ୍ଧି କରିବ ଏବଂ ସେମାନଙ୍କୁ ମାନସିକ ଶାନ୍ତି ପ୍ରଦାନ କରିବ । ସେ କହିଥିଲେ ଯେ ନିଜ କାର୍ଯ୍ୟକାଳ ସମାପ୍ତ କରି ଅବସର ନେଉଥିବା ସେନା ବାହିନୀର ଯବାନମାନେ ଘଟଣାକ୍ରମେ ଭଲ ଯୋଗ ପ୍ରଶିକ୍ଷକ ହୋଇପାରିବେ । 2022ରେ ଦେଶ ସ୍ୱାଧୀନତାର 75 ବର୍ଷ ପୂର୍ତ୍ତି ଉପଲକ୍ଷେ ପ୍ରତ୍ୟେକ ଭାରତୀୟଙ୍କ ନୂତନ ସଂକଳ୍ପ ବିଷୟରେ ମଧ୍ୟ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ସେ ଯବାନମାନଙ୍କୁ ନବସୃଜନ ପାଇଁ ମଧ୍ୟ ଆହ୍ୱାନ କରିଥିଲେ, ଯାହାଦ୍ୱାରା ସେମାନଙ୍କ ନିୟମିତ କାର୍ଯ୍ୟ ଏବଂ କର୍ତ୍ତବ୍ୟ ସହଜ ହୋଇପାରିବ । ବର୍ତ୍ତମାନ କିଭଳି ସ୍ଥଳ ସେନା ଦିବସ, ନୌସେନା ଦିବସ ଏବଂ ବାୟୁସେନା ଦିବସରେ ଶ୍ରେଷ୍ଠ ନବସୃଜନକୁ ମାନ୍ୟତା ଏବଂ ପୁରସ୍କାର ଦିଆଯାଉଛି ସେ ସମ୍ପର୍କରେ ସେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ସେନା ବାହିନୀର କଲ୍ୟାଣ ଏବଂ ଉନ୍ନତି ପାଇଁ କେନ୍ଦ୍ର ସରକାର ସବୁସମ୍ଭବ ଉପାୟରେ କାର୍ଯ୍ୟକରିବା ଲାଗି ପ୍ରତିଶ୍ରୁତିବଦ୍ଧ । ଏହି ଅବସରରେ ସେ ଦଶନ୍ଧି ଦଶନ୍ଧି ଧରି ପଡ଼ିରହିଥିବା ଏକ ପାହ୍ୟା ଏକ ପେନସନ (ୱାନ୍ ରେଙ୍କ ୱାନ୍ ପେନ୍ସନ୍) ବ୍ୟବସ୍ଥାର କାର୍ଯ୍ୟକାରୀତା ସମ୍ପର୍କରେ ଉଲ୍ଲେଖ କରିଥିଲେ । ଏହି ଅବସରରେ ସ୍ଥଳ ସେନା ମୁଖ୍ୟ ଜେନେରାଲ ବିପିନ ରାୱତ୍ ଏବଂ ଅନ୍ୟ ବରିଷ୍ଠ ସେନା ଅଧିକାରୀମାନେ ଉପସ୍ଥିତ ଥିଲେ । ଆଗନ୍ତୁକ ପୁସ୍ତିକାରେ ପ୍ରଧାନମନ୍ତ୍ରୀ ଲେଖିଥିଲେ: “ଆତ୍ମୀୟ ସ୍ୱଜନଙ୍କ ଠାରୁ ଦୂରରେ ରହି ମାତୃଭୂମିର ରକ୍ଷା କରିବା, ଦେଶର ସୀମାରେ ନିୟୋଜିତ ରହି ବଳିଦାନର ଉଚ୍ଚ ପରମ୍ପରା ପ୍ରତିଷ୍ଠା କରୁଥିବା ଯବାନମାନେ ବୀରତା, ସାହସ ଏବଂ ସମର୍ପଣର ପ୍ରତୀକ । ମୁଁ ଆଜି ଆପଣମାନଙ୍କ ସହିତ ଦୀପାବଳି ପାଳନ କରିବାର ସୁଯୋଗ ପାଇଛି । ଏହି ପାର୍ବଣ ଋତୁରେ ଦେଶର ସୀମାରେ ସାହସୀ ଯବାନଙ୍କ ଉପସ୍ଥିତି କୋଟି କୋଟି ଭାରତୀୟଙ୍କ ମଧ୍ୟରେ ଆଶାର ଆଲୋକ ଜଳାଇବା ସହ ନୂଆ ଉତ୍ସାହ ସୃଷ୍ଟି କରିଛି । “ନୂତନ ଭାରତ”ର ସ୍ୱପ୍ନ ସାକାର କରିବା ପାଇଁ ମିଳିତ ଭାବେ କାର୍ଯ୍ୟ କରିବା ଲାଗି ଆମ ପାଇଁ ଏକ ସୁବର୍ଣ୍ଣ ସୁଯୋଗ ଆସିଛି । ସେନା ମଧ୍ୟ ଏହାର ଏକ ଅଂଶବିଶେଷ । ସମସ୍ତଙ୍କୁ ଦୀପାବଳିର ଶୁଭକାମନା” ।
ଜୟନ୍ତୀ ଦିବସରେ ଭଗବାନ ବିର୍ସା ମୁଣ୍ଡାଙ୍କୁ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭଗବାନ ବିର୍ସା ମୁଣ୍ଡାଙ୍କୁ ତାଙ୍କ ଜୟନ୍ତୀ ଦିବସରେ ଗଭୀର ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଭଗବାନ ବିର୍ସା ମୁଣ୍ଡାଙ୍କୁ ତାଙ୍କ ଜନ୍ମ ବାର୍ଷିକୀରେ ମୁଁ ଗଭୀର ଶ୍ରଦ୍ଧାଞ୍ଜଳି ଅର୍ପଣ କରୁଛି ଏବଂ ଆଦିବାସୀ ସମ୍ପ୍ରଦାୟର ସଶକ୍ତିକରଣ ଦିଗରେ ତାଙ୍କର ପ୍ରୟାସ ତଥା ଅଦମ୍ୟ ସାହାସ ଅବିସ୍ମରଣୀୟ”, ବୋଲି କହିଛନ୍ତି ପ୍ରଧାନମନ୍ତ୍ରୀ ।
ରୌପ୍ୟ ପଦକ ଜିତିଥିବା ଲନ ବଲ ପୁରୁଷ ଦଳକୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ରୌପ୍ୟ ପଦକ ବିଜେତା ଲନ ବଲ ପୁରୁଷ ଦଳର ଖେଳାଳି ସୁନୀଲ ବାହାଦୁର, ନବନୀତ ସିଂହ, ଚନ୍ଦନ କୁମାର ସିଂହ ଓ ଦୀନେଶ କୁମାରଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଲନ ବଲ୍ସରେ ରୌପ୍ୟ ପଦକ ଜିତିଥିବା ସୁନୀଲ ବାହାଦୁର, ନବନୀତ ସିଂହ, ଚନ୍ଦନ କୁମାର ସିଂହ ଓ ଦୀନେଶ କୁମାରଙ୍କ ପାଇଁ ଗର୍ବିତ । ସେମାନଙ୍କ ଦଳଗତ ପ୍ରଚେଷ୍ଟା ଓ ଦୃଢ ପ୍ରଚେଷ୍ଟା ପ୍ରଶଂସନୀୟ । ଭବିଷ୍ୟତ ପାଇଁ ସେମାନଙ୍କୁ ଶୁଭେଚ୍ଛା । #Cheer4India”
ଦୀନଦୟାଲ ଉପାଧ୍ୟାୟଙ୍କ ଜୟନ୍ତୀରେ ଓଏନଜିସିକୁ ପ୍ରଧାନମନ୍ତ୍ରୀଙ୍କ ଆହ୍ୱାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପଣ୍ଡିତ ଦୀନଦୟାଲ ଉପାଧ୍ୟାୟଙ୍କ ଜନ୍ମ ବାର୍ଷିକୀ ଉପଲକ୍ଷେ ଏକ ଆହ୍ୱାନ ଗ୍ରହଣ କରିବା ଲାଗି ତୈଳ ଏବଂ ପ୍ରାକୃତିକ ଗ୍ୟାସ ନିଗମ – ଓଏନଜିସିକୁ ଆମନ୍ତ୍ରଣ ଜଣାଇଥିଲେ । ସୌଭାଗ୍ୟ ଯୋଜନା ଶୁଭାରମ୍ଭ କରିବା ଅବସରରେ ଓଏନଜିସିର ଅଧିକାରୀ ଏବଂ କର୍ମଚାରୀଙ୍କୁ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ ସେମାନଙ୍କୁ ଦକ୍ଷ ବୈଦ୍ୟୁତିକ ଚୁଲା ପ୍ରସ୍ତୁତ କରିବା ଦିଗରେ କାର୍ଯ୍ୟ କରିବାକୁ ପରାମର୍ଶ ଦେଇଥିଲେ । ଏହି ଚୁଲା ବିଦ୍ୟୁତ ଶକ୍ତିର ଉପଯୋଗ କରି ରୋଷେଇ କାର୍ଯ୍ୟ ସମ୍ପାଦନ କରିପାରିବ । ପ୍ରଧାନମନ୍ତ୍ରୀ କହିଥିଲେ ଯେ ଏହି ନବସୃଜନ, ଏକାଥରକେ, ଇନ୍ଧନ ଆମଦାନୀ ଉପରେ ଦେଶର ନିର୍ଭରଶୀଳତା ପ୍ରତି ଗୁରୁତ୍ୱପୂର୍ଣ୍ଣ ଓ ସକାରାତ୍ମକ ପ୍ରଭାବ ପକାଇବ । ସେ କହିଥିଲେ ଯେ ବିଶ୍ୱ ବିଦ୍ୟୁତଚାଳିତ କାର ନିର୍ମାଣ ଦିଗରେ କାର୍ଯ୍ୟ କରୁଛି, ଭାରତରେ, ବିଦ୍ୟୁତ ଚାଳିତ କାର ସହିତ ବୈଦ୍ୟୁତିକ ଚୁଲା ଦୀର୍ଘ ସମୟ ପର୍ଯ୍ୟନ୍ତ ଲୋକମାନଙ୍କ ଆବଶ୍ୟକତାକୁ ପୂରଣ କରିପାରିବ । ଏହି କ୍ଷେତ୍ରରେ ନବସୃଜନ ପାଇଁ ଷ୍ଟାର୍ଟଅପ୍ ଏବଂ ଯୁବକମାନଙ୍କ ଠାରୁ ଆମନ୍ତ୍ରଣ ଆହ୍ୱାନ କରିବା ଲାଗି ସେ ଓଏନଜିସିଙ୍କୁ ପରାମର୍ଶ ଦେଇଥିଲେ ।
ବେତନ ଓ ପେନସନ୍ ଲାଭ ସଂକ୍ରାନ୍ତୀୟ ସପ୍ତମ ବେତନ ଆୟୋଗଙ୍କ ସୁପାରିସରେ ସଂଶୋଧନ ପ୍ରସ୍ତାବକୁ କେନ୍ଦ୍ର କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ବେତନ ଏବଂ ପେନସନ୍ ଲାଭ ସଂକ୍ରାନ୍ତୀୟ ସପ୍ତମ ବେତନ ଆୟୋଗଙ୍କ ସୁପାରିସରେ ସଂଶୋଧନ ପାଇଁ କେତେକ ଗୁରୁତ୍ୱପୂର୍ଣ୍ଣ ପ୍ରସ୍ତାବକୁ ମଞ୍ଜୁରି ମିଳିଛି । ଏଥିପୂର୍ବରୁ ଜୁନ୍ 2016ରେ କେନ୍ଦ୍ର କ୍ୟାବିନେଟ୍ ସପ୍ତମ ବେତନ ଆୟୋଗଙ୍କ ସୁପାରିସକୁ ମଞ୍ଜୁରି ଦେଇଥିଲେ । ଏହାଦ୍ୱାରା ରାଜକୋଷ ଉପରେ 2016-17ବର୍ଷରେ ଅତିରିକ୍ତ 84,933 କୋଟି ଟଙ୍କା (2015-16ର ଦୁଇ ମାସର ଏରିଅରକୁ ମିଶାଇ)ର ବୋଝ ପଡ଼ିଥିଲା । ବେତନ ଆୟୋଗଙ୍କ ସୁପାରିସରେ ହୋଇଥିବା ସଂଶୋଧନ 2016 ଜାନୁଆରୀ, ଅର୍ଥାତ୍ ସପ୍ତମ ବେତନ ଆୟୋଗଙ୍କ ସୁପାରିସ ଲାଗୁ ହେବା ଦିନ ଠାରୁ ଲାଗୁ ହେବ । ଏହାଦ୍ୱାରା ବାର୍ଷିକ ପେନସନ୍ ବିଲ୍ 1,76,071 କୋଟି ଟଙ୍କାରେ ପହଞ୍ଚିବ । କ୍ୟାବିନେଟ୍ ପେନସନ୍ ପ୍ରଦାନ ବାବଦରେ ଅତିରିକ୍ତ 5031 କୋଟି ଟଙ୍କା ବ୍ୟୟ କରିବା ଲାଗି ନିଷ୍ପତ୍ତି ନେଇଛନ୍ତି । ଏହାଦ୍ୱାରା 55 ଲକ୍ଷ ସାଧାରଣ, ସେନା ପେନସନ୍ ଭୋଗୀ ଏବଂ ପରିବାର ପେନସନ୍ ଭୋଗୀ ଉପକୃତ ହେବେ । ପେନସନ୍ ସଂକ୍ରାନ୍ତୀୟ କମିଟିର ସୁପାରିସକୁ ଗ୍ରହଣ କରି ପେନସନରେ ସଂଶୋଧନ ପ୍ରସ୍ତାବକୁ କ୍ୟାବିନେଟ୍ ମଞ୍ଜୁରି ଦେଇଛନ୍ତି । ଏହାଦ୍ୱାରା 2016 ପୂର୍ବରୁ ପେନସନ୍ ପାଉଥିବା ପେନସନଭୋଗୀଙ୍କ ପେନସନର 2.57ଗୁଣା ବୃଦ୍ଧି ଘଟିବ । କ୍ୟାବିନେଟ୍ ମଧ୍ୟ ପ୍ରତିରକ୍ଷା ପେନସନଭୋଗୀଙ୍କ ପାଇଁ ଭିନ୍ନକ୍ଷମ ପେନସନ୍ ସଂକ୍ରାନ୍ତୀୟ ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ଏହାଦ୍ୱାରା ପ୍ରତିରକ୍ଷା ପେନସନ୍ ଭୋଗୀମାନେ ଉପକୃତ ହେବେ ଏବଂ ରାଜକୋଷ ଉପରେ ଅତିରିକ୍ତ 130 କୋଟି ଟଙ୍କାର ବୋଝ ପଡ଼ିବ ।
ରେଳ କ୍ଷେତ୍ରରେ ଭାରତ, କୋରିଆ ସହଯୋଗ ବୁଝାମଣା ନେଇ ଅବଗତ ହେଲେ କ୍ୟାବିନେଟ

ରେଳ କ୍ଷେତ୍ରରେ ବୈଜ୍ଞାନିକ ଓ ବୈଷୟିକ ସହଯୋଗକୁ ସୁଦୃଢ଼ କରିବା ତଥା ପ୍ରୋତ୍ସାହନ ଦେବା ଲାଗି ଗବେଷଣା ଡିଜାଇନ ଏବଂ ମାନକ ସଂଗଠନ (ଆରଡିଏସଓ), ଭାରତ ଏବଂ କୋରିଆ ରେଳ ରୋଡ ରିସର୍ଚ୍ଚ ଇନଷ୍ଟିଚ୍ୟୁଟ (କେଆରଆଇ) ମଧ୍ୟରେ ସହଯୋଗ ଲାଗି ବୁଝାମଣାପତ୍ର ବିଷୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟଙ୍କୁ ଅବଗତ କରାଯାଇଛି । ଏହି ଏମଓୟୁ 10 ଜୁଲାଇ, 2018ରେ ସ୍ୱାକ୍ଷରିତ ହୋଇଥିଲା । ପ୍ରଭାବ : ଏହି ଏମଓୟୁ ଭାରତୀୟ ରେଳ ଲାଗି କୋରିଆ ରେଳ ସହିତ ମିଶି ରେଳ କ୍ଷେତ୍ରରେ ନବୀନତମ ଅଗ୍ରଗତି ଏବଂ ଜ୍ଞାନ ଆଦାନପ୍ରଦାନ କରିବା ଏବଂ ଆପୋସ ଆଲୋଚନା ପାଇଁ ଏକ ମଂଚ ଉପଲବ୍ଧ କରାଇବ । ଏହା ଜ୍ଞାନ ଆବଂଟନ କରିବା ଲାଗି ବିଶିଷ୍ଟ ପ୍ରଯୁକ୍ତି କ୍ଷେତ୍ର ଏବଂ ଅନ୍ୟ ଆପୋସ ଆଲୋଚନା ଉପରେ ଧ୍ୟାନ କେନ୍ଦ୍ରିତ କରି ବୈଷୟିକ ବିଶେଷଜ୍ଞ, ରିପୋର୍ଟ ଏବଂ ବୈଷୟିକ ତଥ୍ୟ/ଦସ୍ତାବିଜ ବିନିମୟ, ପ୍ରଶିକ୍ଷଣ ଏବଂ କର୍ମଶାଳାର ଆଦାନପ୍ରଦାନକୁ ସୁଗମ କରିବ । ବିବରଣୀ : ଏହି ଏମଓୟୁ ଅନ୍ତର୍ଗତ ନିମ୍ନଲିଖିତ ପ୍ରମୁଖ କ୍ଷେତ୍ରରେ ଧ୍ୟାନ କେନ୍ଦ୍ରିତ ଦୃଷ୍ଟିକୋଣ ସହିତ ସହଯୋଗର ଏକ ଢାଂଚା ଉପଲବ୍ଧ କରାଇବ :- 1. ଆପୋସ ସ୍ୱାର୍ଥ ଲାଗି ମିଳିତ ଗବେଷଣାର ଯୋଜନା ନିର୍ମାଣ ଏବଂ ସମ୍ପାଦନ; 2. ଭାରତରେ ନବୀନତମ ରେଳ ଗବେଷଣା ଏବଂ ବିକାଶ ସୁବିଧା ପ୍ରତିଷ୍ଠାରେ ସହଯୋଗ; 3. ବୈଷୟିକ ସେମିନାର କିମ୍ବା ଫୋରମ ଯୋଜନାର ନିର୍ମାଣ ଏବଂ ସମ୍ପାଦନ; 4. କେଆରଆରଇ ଦ୍ୱାରା ଆରଡିଏସଓ କର୍ମଚାରୀଙ୍କ ଲାଗି ସ୍ୱଳ୍ପକାଳୀନ ପ୍ରଶିକ୍ଷଣ କାର୍ଯ୍ୟକ୍ରମ; 5. ବିଶିଷ୍ଟ ପ୍ରକଳ୍ପ ଲାଗି ସୀମିତ ଅବଧି ନିମନ୍ତେ କେଆରଆରଆଇ ଏବଂ ଆରଡିଏସଓ ମଧ୍ୟରେ କର୍ମଚାରୀ ବିନିମୟ କାର୍ଯ୍ୟକ୍ରମ; 6. ଉଭୟ ଦେଶର ରେଳ ଉଦ୍ୟୋଗର ବିକାଶ ଲାଗି ପରାମର୍ଶ ଏବଂ 7. ସହଯୋଗ କାର୍ଯ୍ୟକଳାପର କୌଣସି ଅନ୍ୟ ସ୍ୱରୂପ ଯାହା ଉପରେ ଉଭୟ ପକ୍ଷର ସହମତି ରହିଥିବ ।
ମୋବାଇଲ ବ୍ୟାଙ୍କିଙ୍ଗ ଓ ନଗଦମୁକ୍ତ କାରବାର ସମ୍ପର୍କରେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ଅଧିକାରୀମାନେ କର୍ମଚାରୀଙ୍କୁ ଦେଉଛନ୍ତି ତାଲିମ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଦେଶବାସୀଙ୍କୁ ଆହ୍ୱାନ ପରେ, ପିଏମଓର ବରିଷ୍ଠ ଅଧିକାରୀମାନେ ଏହି କାର୍ଯ୍ୟାଳୟରେ କାମ କରୁଥିବା କର୍ମଚାରୀମାନଙ୍କୁ ନଗଦମୁକ୍ତ ମୋବାଇଲ ବ୍ୟାଙ୍କିଙ୍ଗ ସେବା ସମ୍ପର୍କରେ ଅଭିନବ ପ୍ରଶିକ୍ଷଣ ପ୍ରଦାନ କରୁଛନ୍ତି । ପ୍ରଧାନମନ୍ତ୍ରୀଙ୍କ ପ୍ରଧାନସଚିବ ଶ୍ରୀ ନୃପେନ୍ଦ୍ର ମିଶ୍ର, ଅତିରିକ୍ତ ପ୍ରମୁଖ ସଚିବ ଶ୍ରୀ ପିକେ ମିଶ୍ର ପ୍ରମୁଖ ବରିଷ୍ଠ ଅଧିକାରୀମାନେ ଆଜି ପିଏମଓର କର୍ମଚାରୀମାନଙ୍କ ପାଇଁ ଏକ କର୍ମଶାଳା ୭- ଲୋକ କଲ୍ୟାଣ ମାର୍ଗରେ ଆୟୋଜନ କରିଥିଲେ । ଏଥିରେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର କର୍ମଚାରୀମାନଙ୍କୁ ମୋବାଇଲ ବ୍ୟାଙ୍କିଙ୍ଗ, ଇ-ୱାଲେଟ୍ (ଇ-ପର୍ସ), ୟୁପିଆଇ, ମୋବାଇଲ ଆପର ଡାଉନଲୋଡ ପଦ୍ଧତି ଏବଂ ଏହାର ବ୍ୟବହାର ତଥା ନଗଦମୁକ୍ତ ଦୈନିକ କାରବାର କିଭଳି କରାଯାଇପାରିବ ସେଥିନେଇ ତାଲିମ ଦିଆଯାଇଥିଲା । ବରିଷ୍ଠ ଅଧିକାରୀମାନେ ପରସ୍ପରର ମୋବାଇଲରୁ ଇ-ବ୍ୟାଙ୍କିଙ୍ଗ ପାଇଁ କିଭଳି ଆପ୍ ମାଧ୍ୟମରେ ପଇସା/ଅର୍ଥ ଦେଣନେଣ ହୋଇପାରିବ ସେ ସମ୍ପର୍କରେ ପ୍ରତ୍ୟେକ୍ଷ ପ୍ରଦର୍ଶନ ମାଧ୍ୟମରେ କର୍ମଚାରୀଙ୍କୁ ବୁଝାଇଥିଲେ । ଏପରିକି କର୍ମଚାରୀମାନେ ପ୍ରଶିକ୍ଷଣ ପରେ ନିଜ ନିଜ ମୋବାଇଲରେ ବିଭିନ୍ନ ଆପ୍ ଡାଉନଲୋଡ କରି ଇ-ୱାଲେଟର ବ୍ୟବହାର କରିଥିଲେ । ଏ ପ୍ରକାର ସରଳ ମୋବାଇଲ ବ୍ୟାଙ୍କିଙ୍ଗ କାରବାର ନେଇ କର୍ମଚାରୀଙ୍କ ମଧ୍ୟରେ ବେଶ ଉତ୍ସାହ ପରିଲକ୍ଷିତ ହୋଇଥିଲା ଏବଂ ସ୍ମାର୍ଟ ବ୍ୟାଙ୍କିଙ୍ଗ ପାଇଁ ସେମାନେ ପଦକ୍ଷେପ ନେଇଥିଲେ । ଏହି ପ୍ରଶିକ୍ଷଣ କର୍ମଶାଳାରେ ଭାରତୀୟ ଷ୍ଟେଟ ବ୍ୟାଙ୍କ ଓ ମାଇଗଭ(MyGov)ର ଅଧିକାରୀମାନେ ଉପସ୍ଥିତ ଥିଲେ ।
ସ୍ୱାଧୀନତା ସଂଗ୍ରାମୀ ଭି.ଓ. ଚିଦାମ୍ବରମଙ୍କ ଜନ୍ମ ଜୟନ୍ତୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ସ୍ୱାଧୀନତା ସଂଗ୍ରାମୀ ଭି.ଓ ଚିଦାମ୍ବରମଙ୍କ ଜନ୍ମ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଜ୍ଞାପନ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ମହାନ ଭି.ଓ ଚିଦାମ୍ବରମଙ୍କୁ ତାଙ୍କ ଜନ୍ମ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି । ସ୍ୱାଧୀନତା ସଂଗ୍ରାମ ପ୍ରତି ସମୃଦ୍ଧ ଅବଦାନ ପାଇଁ ଦେଶ ତାଙ୍କ ନିକଟରେ କୃତଜ୍ଞ । ଅର୍ଥନୈତିକ ପ୍ରଗତି ଓ ଆତ୍ମନିର୍ଭରଶୀଳତାକୁ ସେ ବେଶ ଗୁରୁତ୍ୱ ପ୍ରଦାନ କରୁଥିଲେ । ତାଙ୍କ ଆଦର୍ଶ ଆମକୁ ପ୍ରେରଣା ଯୋଗାଇ ଚାଲିଥିବ ।”
ରାଞ୍ଚି ଠାରେ ୧୫ ନଭେମ୍ବରରେ ଭଗବାନ ବିର୍ସା ମୁଣ୍ଡା ସ୍ମୃତି ଉଦ୍ୟାନ ସହ ସ୍ୱାଧୀନତା ସଂଗ୍ରାମୀ ସଂଗ୍ରହାଳୟର ଉଦଘାଟନ କରିବେ ପ୍ରଧାନମନ୍ତ୍ରୀ

ଭଗବାନ ବିର୍ସା ମୁଣ୍ଡାଙ୍କ ଜୟନ୍ତୀକୁ ଜନଜାତୀୟ ଗୌରବ ଦିବସ ଭାବେ ପାଳନ କରିବା ଲାଗି ଭାରତ ସରକାର ଘୋଷଣା କରିଛନ୍ତି। ଏହି ଉପଲକ୍ଷେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ 15 ନଭେମ୍ବର ପୂର୍ବାହ୍ନ ୯ ଟା ୪୫ ମିନିଟ୍ ସମୟରେ ଭିଡିଓ କନଫରେନ୍ସିଂ ମାଧ୍ୟମରେ ରାଞ୍ଚି ଠାରେ ଭଗବାନ ବିର୍ସା ମୁଣ୍ଡା ସ୍ମୃତି ଉଦ୍ୟାନ ସହ ସ୍ୱାଧୀନତା ସଂଗ୍ରାମୀ ସଂଗ୍ରହାଳୟର ଉଦଘାଟନ କରିବେ। ପ୍ରଧାନମନ୍ତ୍ରୀ ସର୍ବଦା ଜନଜାତି ସମୁଦାୟଙ୍କ ମୂଲ୍ୟବାନ ଯୋଗଦାନ ବିଶେଷ କରି ଭାରତୀୟ ସ୍ୱାଧୀନତା ସଂଗ୍ରାମରେ ସେମାନଙ୍କର ବିଶେଷ ଭୂମିକା ଉପରେ ଗୁରୁତ୍ୱାରୋପ କରିଆସିଛନ୍ତି। 2016ରେ ନିଜର ସ୍ୱାଧୀନତା ଦିବସ ଅଭିଭାଷଣରେ ପ୍ରଧାନମନ୍ତ୍ରୀ ଭାରତର ସ୍ୱାଧୀନତା ସଂଗ୍ରାମରେ ଜନଜାତି ସ୍ୱାଧୀନତା ସଂଗ୍ରାମୀମାନଙ୍କର ଭୂମିକା ଉପରେ ଜୋର ଦେଇଥିଲେ ଏବଂ ସାହସୀ ଜନଜାତି ସ୍ୱାଧୀନତା ସଂଗ୍ରାମୀମାନଙ୍କର ସ୍ମୃତିରେ ସଂଗ୍ରହାଳୟ ନିର୍ମାଣ କରିବା ଲାଗି ପରିକଳ୍ପନା କରିଥିଲେ। ଯାହାଫଳରେ ପରବର୍ତ୍ତୀ ପିଢ଼ି ଦେଶ ପାଇଁ ସେମାନଙ୍କର ବଳିଦାନ ବିଷୟରେ ଜାଣିବାକୁ ପାଇପାରିବେ। ଏହି ସଂଗ୍ରହାଳୟରେ ବିଭିନ୍ନ ରାଜ୍ୟ ଓ କ୍ଷେତ୍ରର ଜନଜାତି ସ୍ୱାଧୀନତା ସଂଗ୍ରାମୀମାନଙ୍କର ସ୍ମୃତିର ପ୍ରତୀକ ରହିବ। ଭଗବାନ ବିର୍ସା ମୁଣ୍ଡା ସ୍ମୃତି ଉଦ୍ୟାନ ସହ ସ୍ୱାଧୀନତା ସଂଗ୍ରାମୀ ସଂଗ୍ରହାଳୟ ଝାଡ଼ଖଣ୍ଡର ରାଞ୍ଚି ପୁରୁଣା କେନ୍ଦ୍ରୀୟ କାରଗାର ନିକଟରେ ଝାଡ଼ଖଣ୍ଡ ରାଜ୍ୟ ସରକାରଙ୍କ ମିଳିତ ସହଯୋଗରେ ନିର୍ମାଣ କରାଯାଇଛି। ଏହି ଠାରେ ଭଗବାନ ବିର୍ସା ମୁଣ୍ଡା ଦେଶମାତୃକା ପାଇଁ ନିଜ ଜୀବନର ବଳିଦାନ ଦେଇଥିଲେ। ଦେଶ ପ୍ରତି ତାଙ୍କର ଏବଂ ଜନଜାତି ସମୁଦାୟର ବଳିଦାନ ପ୍ରତି ଏହା ଏକ ଶ୍ରଦ୍ଧାଞ୍ଜଳି ଭାବେ ବିବେଚିତ ହେବ। ଏହି ସଂଗ୍ରହାଳୟ ଜନଜାତି ସମୁଦାୟର ସଂସ୍କୃତି ଓ ଇତିହାସର ସଂରକ୍ଷଣ ଏବଂ ପ୍ରୋତ୍ସାହନ କ୍ଷେତ୍ରରେ ଏକ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବ। ଜନଜାତି ସମୁଦାୟର ଲୋକମାନେ କିଭଳି ଭାବେ ସେମାନଙ୍କର ଜଙ୍ଗଲ, ଜଙ୍ଗଲ ଅଧିକାର, ସେମାନଙ୍କର ସଂସ୍କୃତିର ସଂରକ୍ଷଣ ପାଇଁ ସଂଗ୍ରାମ କରିଥିଲେ ତାହା ପ୍ରଦର୍ଶିତ କରିବ। ରାଷ୍ଟ୍ର ନିର୍ମାଣ ପାଇଁ ଅତ୍ୟନ୍ତ ଗୁରୁତ୍ୱପୂର୍ଣ୍ଣ ସେମାନଙ୍କର ସାହସ ଓ ବଳିଦାନକୁ ମଧ୍ୟ ଏହା ପ୍ରଦର୍ଶିତ କରିବ। ଏହି ସଂଗ୍ରହାଳୟରେ ଭଗବାନ ବିର୍ସା ମୁଣ୍ଡାଙ୍କ ସମେତ ବିଭିନ୍ନ ଆନ୍ଦୋଳନ ସହ ଜଡ଼ିତ ଅନ୍ୟ ଜନଜାତି ସ୍ୱାଧୀନତା ସଂଗ୍ରାମୀ ଶହୀଦ ବୁଦ୍ଧୁ ଭଗତ, ସିଦ୍ଧୁ-କାହ୍ନୁ, ନୀଳାମ୍ବର-ପିତାମ୍ବର, ଦିୱା-କିସୁନ, ତେଲଙ୍ଗା ଖାଡ଼ିୟ, ଗୟା ମୁଣ୍ଡା, ଯାତ୍ରା ଭଗତ, ପୋଟୋ ଏଚ, ଭଗୀରଥ ମାଞ୍ଝୀ, ଗଙ୍ଗା ନାରାୟଣ ସିଂ ପ୍ରମୁଖଙ୍କ ସ୍ମୃତି ପ୍ରଦର୍ଶିତ ହେବ। ସଂଗ୍ରହାଳୟରେ ମଧ୍ୟ ଭଗବାନ ବିର୍ସା ମୁଣ୍ଡାଙ୍କ ୨୫ ଫୁଟର ମୂର୍ତ୍ତି ଏବଂ ସ୍ଥାନୀୟ ଅଞ୍ଚଳର ଅନ୍ୟ ଜନଜାତି ସ୍ୱାଧୀନତା ସଂଗ୍ରାମୀମାନଙ୍କର ୯ ଫୁଟର ମୂର୍ତ୍ତି ସ୍ଥାପନ କରାଯିବ। ସଂଗ୍ରହାଳୟ ଚାରି ପାଖରେ ଥିବା ୨୫ ଏକର ସ୍ଥାନରେ ସ୍ମୃତି ଉଦ୍ୟାନ ବିକଶିତ କରାଯାଇଛି ଏବଂ ଏଥିରେ ମ୍ୟୁଜିକାଲ ଫାଉଣ୍ଟେନ, ଫୁଡ୍ କୋର୍ଟ, ଶିଶୁ ଉଦ୍ୟାନ, ଇନଫିନିଟି ପୁଲ, ବଗିଚା ଏବଂ ଅନ୍ୟାନ୍ୟ ମନୋରଞ୍ଜନ ସୁବିଧା ରହିଛି। କେନ୍ଦ୍ର ଜନଜାତି ବ୍ୟାପାର ମନ୍ତ୍ରୀ ମଧ୍ୟ ଏହି ଅବସରରେ ଉପସ୍ଥିତ ରହିବେ।
ଉତ୍ତରପ୍ରଦେଶର ଇଟାରେ ସଡକ ଦୁର୍ଘଟଣା ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀଙ୍କ ଦୁଃଖ ପ୍ରକାଶ

ଉତ୍ତରପ୍ରଦେଶର ଇଟା ଜିଲ୍ଲାରେ ସଡକ ଦୁର୍ଘଟଣାରେ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୁଃଖ ଓ ଶୋକ ପ୍ରକାଶ କରିଛନ୍ତି । “ଉତ୍ତରପ୍ରଦେଶ ଇଟା ଜିଲ୍ଲା ସଡକ ଦୁର୍ଘଟଣା ପାଇଁ ମର୍ମାହତ । ମୃତ ବ୍ୟକ୍ତିମାନଙ୍କ ପରିବାରର ବ୍ୟଥାକୁ ମୁଁ ହୃଦୟଙ୍ଗମ କରୁଛି ଏବଂ ପିଲାମାନଙ୍କ ମୃତ୍ୟୁରେ ଗଭୀର ଭାବେ ଦୁଃଖିତ । ଇଟା ଦୁର୍ଘଟଣାରେ ଆହତଙ୍କ ଶୀଘ୍ର ଆରୋଗ୍ୟ କାମନା କରୁଛି”, ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ଜୁନ୍‍ ୩ ତାରିଖରେ ଉତ୍ତରପ୍ରଦେଶ ଗସ୍ତରେ ଯିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୩ ଜୁନ୍ ୨୦୨୨ ରେ ଉତ୍ତରପ୍ରଦେଶ ଗସ୍ତ କରିବେ । ପୂର୍ବାହ୍ନ ପ୍ରାୟ ୧୧ ଟା ସମୟରେ ପ୍ରଧାନମନ୍ତ୍ରୀ ଲକ୍ଷ୍ନୌ ସ୍ଥିତ ଇନ୍ଦିରା ଗାନ୍ଧୀ ପ୍ରତିଷ୍ଠାନରେ ପହଞ୍ଚିବେ ଯେଉଁଠାରେ ସେ ଉତ୍ତରପ୍ରଦେଶ ନିବେଶକ ସମ୍ମିଳନୀର ଭୂମି ପୂଜନ ସମାରୋହ ୩.୦ ରେ ଯୋଗଦେବେ । ଅପରାହ୍ନ ପ୍ରାୟ ୧.୪୫ ସମୟରେ ପ୍ରଧାନମନ୍ତ୍ରୀ କାନପୁରର ପାରାଉଙ୍ଖ ଗାଁରେ ପହଞ୍ଚିବେ, ଯେଉଁଠାରେ ସେ ମାନ୍ୟବର ରାଷ୍ଟ୍ରପତି ଶ୍ରୀ ରାମ ନାଥ କୋବିନ୍ଦଙ୍କ ସହିତ ପଥରୀ ମାତା ମନ୍ଦିର ପରିଦର୍ଶନ କରିବେ । ତା'ପରେ, ଅପରାହ୍ନ ପ୍ରାୟ ୨ ଟା ସମୟରେ ସେମାନେ ଡକ୍ଟର ବି ଆର ଆମ୍ବେଦକର ଭବନ ଗସ୍ତ କରିବେ, ଯାହା ପରେ ଅପରାହ୍ନ ୨.୧୫ ରେ ମିଳନ କେନ୍ଦ୍ର ଯିବେ । ଏହି କେନ୍ଦ୍ର ହେଉଛି ମାନ୍ୟବର ରାଷ୍ଟ୍ରପତିଙ୍କ ପୈତୃକ ଘର, ଯାହାକୁ ସାଧାରଣ ବ୍ୟବହାର ପାଇଁ ଦାନ କରାଯାଇଥିଲା ଏବଂ ଏକ ଗୋଷ୍ଠି କେନ୍ଦ୍ର (ମିଳନ କେନ୍ଦ୍ର) ରେ ରୂପାନ୍ତରିତ ହୋଇଥିଲା । ପରବର୍ତ୍ତୀ ସମୟରେ, ସେମାନେ ଅପରାହ୍ନ ୨. ୩୦ ରେ ପାରାଉଙ୍ଖ ଗ୍ରାମରେ ଏକ ସାଧାରଣ କାର୍ଯ୍ୟକ୍ରମରେ ଯୋଗଦେବେ । ଭୂମି ପୂଜନ ସମାରୋହରେ ପ୍ରଧାନମନ୍ତ୍ରୀ ୮୦,୦୦୦ କୋଟିରୁ ଅଧିକ ମୂଲ୍ୟର ୧୪୦୬ ଟି ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ କରିବେ । ଏହି ପ୍ରକଳ୍ପଗୁଡିକରେ କୃଷି ଏବଂ ସହଯୋଗୀ, ଆଇଟି ଏବଂ ଇଲେକ୍ଟ୍ରୋନିକ୍ସ, ଏମ୍‌ଏସ୍‌ଏମ୍‌ଇ, ଉତ୍ପାଦନ, ନବୀକରଣ ଯୋଗ୍ୟ ଶକ୍ତି, ଔଷଧ, ପର୍ଯ୍ୟଟନ, ପ୍ରତିରକ୍ଷା ଏବଂ ମହାକାଶ, ହସ୍ତତନ୍ତ ଏବଂ ବୟନଶିଳ୍ପ ଇତ୍ୟାଦି ବିଭିନ୍ନ କ୍ଷେତ୍ର ଅନ୍ତର୍ଭୁକ୍ତ । ଏହି ସମାରୋହରେ ଦେଶର ପ୍ରମୁଖ ଶିଳ୍ପପତିମାନେ ଯୋଗଦେବେ । ଉତ୍ତରପ୍ରଦେଶ ନିବେଶକ ସମ୍ମିଳନୀ ୨୦୧୮, ୨୧-୨୨ ଫେବୃଆରୀ ୨୦୧୮ ରେ ଅନୁଷ୍ଠିତ ହୋଇଥିଲା, ପ୍ରଥମ ଭୂମି ପୂଜନ ସମାରୋହ ୨୯ ଜୁଲାଇ, ୨୦୧୮ ରେ ଏବଂ ଦ୍ୱିତୀୟ ଭୂମି ପୂଜନ ସମାରୋହ ୨୮ ଜୁଲାଇ ୨୦୧୯ ରେ ହୋଇଥିଲା । ପ୍ରଥମ ଭୂମି ପୂଜନ ସମାରୋହରେ ୬୧,୫୦୦ କୋଟିରୁ ଅଧିକ ଟଙ୍କା ମୂଲ୍ୟର ୮୧ ଟି ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ ହୋଇଥିବାବେଳେ ଦ୍ୱିତୀୟ ଭୂମି ପୂଜନ ସମାରୋହରେ ୬୭,୦୦୦ କୋଟିରୁ ଅଧିକ ନିବେଶ ସହିତ ୨୯୦ ଟି ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ କରାଯାଇଥିଲା ।
“ସ୍ୱଚ୍ଛତା ହିଁ ସେବା” ଅଭିଯାନରେ  ଅଂଶୀଦାର ହେବାକୁ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଆହ୍ୱାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ‘ସ୍ୱଚ୍ଛତା ହିଁ ସେବା ଅଭିଯାନ’ ର ଅଂଶବିଶେଷ ହେବାକୁ ଦେଶବାସୀଙ୍କୁ ଆହ୍ୱାନ ଦେଇଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଅକ୍ଟୋବର 2 ରେ ଗାନ୍ଧୀଜୀଙ୍କ 150ତମ ଜୟନ୍ତୀର ଆରମ୍ଭ ହେବ । ଏହି ଦିନ ସ୍ୱଚ୍ଛ ଭାରତ ଅଭିଯାନକୁ ମଧ୍ୟ ଚାରି ବର୍ଷ ପୂରଣ ହେବ । ଏହି ଅଭିଯାନ ଏକ ଐତିହାସିକ ଜନ ଆନ୍ଦୋଳନ ଯାହାର ଉଦ୍ଦେଶ୍ୟ ହେଉଛି ବାପୁଙ୍କ ସ୍ୱଚ୍ଛ ଭାରତ ସ୍ୱପ୍ନକୁ ସାକାର କରିବା । ସ୍ୱଚ୍ଛ ଭାରତ କ୍ଷେତ୍ରରେ କାର୍ଯ୍ୟ କରୁଥିବା ଲୋକମାନଙ୍କୁ ମୋର ପ୍ରଣାମ । ‘ସ୍ୱଚ୍ଛତା ହିଁ ସେବା ଅଭିଯାନ’ 15 ସେପ୍ଟେମ୍ବରରେ ଆରମ୍ଭ କରାଯାଇଛି ଯାହା ବାପୁଙ୍କ ପ୍ରତି ପ୍ରକୃତ ଶ୍ରଦ୍ଧାଞ୍ଜଳି ହୋଇପାରିବ । 15 ସେପ୍ଟେମ୍ବର ପ୍ରାତଃ 9.30ରେ ଆମେ ସମସ୍ତେ ଏକତ୍ରିତ ହୋଇ ‘ସ୍ୱଚ୍ଛତା ହିଁ ସେବା ଅଭିଯାନ’ର ଶୁଭାରମ୍ଭ କରିବା । ସ୍ୱଚ୍ଛ ଭାରତ ଅଭିଯାନକୁ ସୁଦୃଢ କରିବା ପାଇଁ ଯେଉଁମାନେ ଅଧିକ ପରିଶ୍ରମ କରିଛନ୍ତି, ମୁଁ ତାଙ୍କ ସହିତ ସାକ୍ଷାତ କରିବା ପାଇଁ ବ୍ୟଗ୍ର । ଏହା ପରେ ସ୍ୱଚ୍ଛତା ଗତିବିଧିଗୁଡିକ ଆରମ୍ଭ କରାଯିବ ।
ସ୍ଵାମୀ ଶ୍ରୀ ନାରାୟଣ ଗୁରୁଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ସମାଜ ସଂସ୍କାରକ ଶ୍ରୀ ନାରାୟଣ ଗୁରୁଙ୍କୁ ତାଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜ୍ଞାପନ କରିଛନ୍ତି । “ସମ୍ମାନସ୍ପଦ ଆଦରଣୀୟ ସ୍ୱାମୀ ଶ୍ରୀ ନାରାୟଣ ଗୁରୁଙ୍କୁ ତାଙ୍କ ଜୟନ୍ତୀ ଅବସରରେ ମୁଁ ଶ୍ରଦ୍ଧାଞ୍ଜଳି ଜଣାଉଛି । ତାଙ୍କ ମହତ୍ ଚିନ୍ତାଧାରା, ଶିକ୍ଷା ଏବଂ ଅନ୍ୟାୟ ବିରୁଦ୍ଧରେ ଲଢିବା ସର୍ବଦା ଆମକୁ ପ୍ରୋତ୍ସାହିତ କରିବ”, ବୋଲି ପ୍ରଧାନମନ୍ତ୍ରୀ କହିଛନ୍ତି । ଶ୍ରୀ ନାରାୟଣ ଗୁରୁ କେରଳର ଜଣେ ସମାଜ ସଂସ୍କାରକ, ଯିଏକି ଜାତି ପ୍ରଥା ବିରୁଦ୍ଧରେ ଆନ୍ଦୋଳନର ନେତୃତ୍ୱ ନେଇଥିଲେ ଏବଂ ଆଧ୍ୟାତ୍ମିକ ସ୍ୱତନ୍ତ୍ରତା ଓ ସାମାଜିକ ସମାନତାର ନୂତନ ମୂଲ୍ୟବୋଧକୁ ପ୍ରୋତ୍ସାହିତ କରିଥିଲେ ।